Ένα από τα μεγαλύτερα μεταγραφικά σίριαλ που αφορούν την ΑΕΚ, όλα δείχνουν πως φτάνει στο τέλος του και θα έχει μάλιστα ευτυχή κατάληξη για την «Ένωση»! Ο Ντανιέλε Βέρντε, σύμφωνα με χθεσινοβραδινές πληροφορίες από την Ιταλία, προβάρει την κιτρινόμαυρη φανέλα με το δικέφαλο στο στήθος!

Μετά από 48 ημέρες από τη στιγμή που το όνομα του 23χρονου ακραίου της Ρόμα βγήκε στην επιφάνεια (και πολλές ακόμα νωρίτερα που δουλευόταν η υπόθεση), φαίνεται πως βρέθηκε η «χρυσή» τομή και ο παίκτης ετοιμάζεται να μπει στο αεροπλάνο για να έρθει στη χώρα μας και να ενταχθεί στο ρόστερ της ΑΕΚ!

Σήμερα το τελικό ραντεβού

Σήμερα στη Ρώμη θα πραγματοποιηθεί το τελευταίο ραντεβού ανάμεσα στους Τζιανλούκα Πετράκι, τον Μόργκαν Ντε Σάνκτις και τους εκπροσώπους του Βέρντε, προκειμένου να οριστικοποιηθεί το deal της μεταγραφής του Ιταλού στην ΑΕΚ. Οι «τζιαλορόσι» είναι αλήθεια πως έπαιξαν καθοριστικό ρόλο στις εξελίξεις, τις οποίες ωστόσο τις οδήγησε η ΑΕΚ, μετά το ταξίδι των Λυμπερόπουλου και Λυσάνδρου στην Ιταλία και τη συμφωνία με την ομάδα της «αιώνιας» πόλης.

Οι ιθύνοντες της Ρόμα εκτίμησαν τη στάση της «Ένωσης», ικανοποιήθηκαν και οικονομικά και επί της ουσίας είναι αυτοί που… οδηγούν τον Βέρντε στον επόμενο «κιτρινόμαυρο» σταθμό της καριέρας του. Φημολογείται μάλιστα εντόνως πως ο πρώην παίκτης της Βαγιαδολίδ, δεν αποκλείεται να έρθει την Τρίτη στην Αθήνα (σήμερα ακόμα και αν τρέξουν όλα με απίστευτες ταχύτητες θεωρείται απίθανο), προκειμένου να περάσει από ιατρικές εξετάσεις, να υπογράψει και να ανακοινωθεί!

Παίρνει το «7»

Όπως μάλιστα έχει διαρρεύσει θα πάρει τον αριθμό 7 τον οποίο φορούσε σε προηγούμενες ομάδες του και είναι κενός στην ΑΕΚ, αφού τον άφησε ο Χρήστος Αλμπάνης για να πάρει το αγαπημένο του 14 που το άφησε «ορφανό» ο Τάσος Μπακασέτας μετά τη μεταγραφή του στην Αλάνιασπορ.

Με την απόκτηση του Βέρντε, η ΑΕΚ καλύπτει με τον καλύτερο δυνατό τρόπο την «τρύπα» που υπήρχε εδώ και χρόνια στο δεξί φτερό και εκτοξεύει ποιοτικά τη μεσοεπιθετική της γραμμή! Μάλιστα με το διπλό deal που θα γίνει με την απόκτηση και του Ολιβέιρα, θα υπάρξουν και άλλες εξελίξεις καθώς μετά την επιστροφή των «κιτρινόμαυρων» από το Κίελτσε της Πολωνίας, ο Καρντόσο θα δείξει και ποιους δεν υπολογίζει ενόψει της συνέχειας…